На основу члана 2. 4. и 13. Закона о комуналним делатностима („Сл. гласник РС“, бр. 88/11, 104/16, 95/18 и 94/24), члана 20. и 32. Закона о локалној самоуправи („Сл. гласник РС“, број: 129/07, 83/14-др.закон, 101/16-др.закон, 47/18 и 111/21-др.закон) и члана 15. 40. и 152. Статута општине Владичин Хан („Сл. гласник града Врања“, бр. 7/24-пречишћен текст), Скупштина општине Владичин Хан, на седници одржаној дана 23. децембра 2024. године, донела је

**ОДЛУКУ**

**О УПРАВЉАЊУ ЈАВНИМ ПАРКИРАЛИШТИМА**

**I ОСНОВНЕ ОДРЕДБЕ**

**Члан 1.**

Овом одлуком одређују се услови и начин обaвљања комуналне делатности управљање јавним паркиралиштима на територији општине Владичин Хан, права и обавезе корисника комуналне услуге и вршилаца ове комуналне делатности, обим и квалитет комуналне услуге, финансирање и друга питања која су од значаја за обављање ове комуналне делатности.

Сви појмови употребљени у овој одлуци у мушком граматичком роду обухватају мушки и женски род лица на које се односе.

**Члан 2.**

Комунална делатност управљање јавним паркиралиштима је услуга одржавања јавних паркиралишта и простора за паркирање на обележеним местима (затворени и отворени простори), организација и вршење конроле и наплате паркирања, услуга уклањања непрописно паркираних, одбачених или остављених возила, премештање паркираних возила под условима прописаним законом и подзаконским актима, постављање уређаја којима се по налогу надежног органа спречава одвожење возила, као и уклањање, премештање возила и постављање уређаја којима се спречава одвожење возила у случајевима предвиђеним овом одлуком, као и вршење наплате ових услуга.

**Члан 3.**

Јавна паркиралишта у смислу ове одлуке су јавне саобраћајне површине и посебни простори одређени и обележени за паркирање моторних возила.

Јавним паркиралиштем у смислу ове одлуке не сматрају се посебне површине за паркирање моторних возила које у складу са урбанистичко-планским актима припадају одређеном објекту (предузећу, установи, стамбеном објекту, такси стајалишту и др.) и служе искључиво за задовољење потреба станара, односно запослених корисника.

**Члан 4.**

Комуналну делатност управљање јавним паркиралиштима може да обавља јавно предузеће, привредно друштво, предузетник или други привредни субјект (у даљем тексту:вршилац комуналне делатности) који је регистрован и који испуњава услове прописане законом и подзаконским актима, и коме се, у складу са законом, подзаконским актима и овом одлуком повери обављање делатности управљање јавним паркиралиштима.

Вршилац комуналне делатности је дужан да свој рад и пословање организује тако да обезбеди трајно и несметано пружање комуналне услуге корисницима и да обезбеди прописан обим, врсту и квалитет услуге.

**II ВРСТЕ ПАРКИРАЛИШТА**

**Члан 5.**

Јавна паркиралишта могу бити општа и посебна.

**Члан 6.**

Општа паркиралишта су делови коловоза, тротоара или површина између коловоза и тротоара и друге саобраћајне површине посебно обележене за паркирање моторних возила.

**Члан 7.**

Посебна парикиралишта су објекти и површине које су посебно уређене или изграђене за паркирање моторних возила, са дефинисаним улазом и излазом и унутрашњом мрежом комуникација за возила и пешаке искључиво у функцији паркирања.

Контрола уласка и изласка возила са посебног паркиралишта може се вршити постављањем рампе и изградњом или постављањем објеката за наплату, или на други начин.

Посебна паркиралишта могу бити трајног или привременог карактера.

**Члан 8.**

Јавна паркиралишта могу да буду: стална, привремена и повремена.

Стална паркиралишта су јавне саобраћајне површине и посебни простори одређени и обележени за паркирање возила.

Привремена паркиралишта су јавне површине које су планом предвиђене за другу намену, а до привођења земљишта планираној намени могу се привремено одредити за паркиралишта.

Повремена паркиралишта су јавне површине које се одреде за паркирање возила учесника и посетилаца већих скупова, спортских, културних и других приредби, а налазе се у непосредној близини објеката где се такви скупови и приредбе одржавају.

**III КАТЕГОРИЗАЦИЈА ЈАВНИХ ПАРКИРАЛИШТА**

**Члан 9.**

Јавна паркиралишта категоришу се према зонама и дозвољеном времену паркирања.

**Члан 10.**

Јавна паркиралишта с обзиром на врсту возила могу да буду одређена за паркирање:

1. путничких возила;
2. аутобуса;
3. теретних возила;
4. мотоцикла, мопеда, лаких трицикала, тешких трицикала, лаких четвороточкаша, тешких четвороточкаша, четвороцикала;
5. прикључних возила;
6. бицикла.

Јавна паркиралиша могу да буду одређена и за паркирање различитих врста возила из става 1. овог члана.

Намена паркиралишта мора бити јасно обележена саобраћајним знацима. Возила се могу парикирати само на паркиралиштима предвиђеним за ту врсту возила.

Јавна паркиралишта за бицикле морају да садрже одговарајућу опрему за одлагање бицикла и могу да буду и ограђена.

**Члан 11.**

Општинско веће општине Владичин Хан на предлог вршиоца комуналне делатности а уз писмену сагласност саобраћајног инспектора Општинске управе општине Владичин Хан доноси посебан акт којим одређује локације и врсте јавних паркиралишта, која паркиралишта се у одређеном временском периоду користе и за потребе снабдевања продавница и осталих продајних места, зоне наплате, дозвољено време паркирања у тим зонама, време наплате и др.

**Члан 12.**

Јавна паркиралишта обележавау се саобраћајном сигнализацијом (хоризонталном и вертикалном) у складу са прописима о безбедности саобраћаја.

Јавна паркиралишта, за чије коришћење се плаћа накнада, поред сигнализације из става 1. овог члана, морају имати на видном месту истакнуто обавештење које садржи: зону, категорију возила која се могу паркирати, временско ограничење, цену паркирања, и начин плаћања цене паркирања.

Вршилац комуналне делатности дужан је да одржава уређаје и опрему и да обележава јавна паркиралишта.

Средства за обављање послова из става 3. овог члана обезбеђују се из цене паркирања.

**IV КОРИШЋЕЊЕ ЈАВНИХ ПАРКИРАЛИШТА**

**Члан 13.**

Јавна паркиралишта користе се за паркирање моторних возила правних лица, предузетника и физичких лица (у даљем тексту: корисник).

Корисником јавног паркиралишта сматра се возач или власник возила ако возач није идентификован.

**Члан 14.**

Паркирањем возила на паркинг месту, корисник прихвата услове прописане овом одлуком за услове коришћења јавног паркиралишта.

Вршилац комуналне делатности нема обавезу чувања возила и не сноси одговорност за оштећење и крађу возила или нестанак ствари из возила на јавним паркиралиштима.

**Члан 15.**

Возила хитне медицинске помоћи, полиције, војске, ватрогасна возила и комунална возила док врше комуналну услугу, не плаћају цену паркирања када у току интервентних акција користе јавна паркиралишта.

**Члан 16.**

Вршилац комуналне делатности је дужан да на јавним паркиралиштима, у зависности од капацитета и потреба одреди паракинг места за возила особа са инвалидитетом.

Особе са инвалидитетом бесплатно користе само паркинг места облележена за ту намену на јавним паркиралиштима уколико на возилу имају видно истакнуту налепницу, односно одговараућу ознаку особе са инвалидитетом.

На основу акта надлежног органа донетог на основу медицинске и друге документације особама са инвалидитетом вршилац комуналне делатности издаје посебну паркинг карту/налепницу за означавање возила особа са инвалидитетом.

**Члан 17.**

Физичка лица, предузетници и правна лица (станари, власници или корисници пословног простора који се налази у зони наплате паркирања) могу јавна паркиралишта користити под посебним условима у погледу цене услуге и утврђеног времена паркирања као повлашћени корисници, на начин који одреди вршилац комуналне делатности.

Повлашћеним корисницима из става 1. овог члана вршилац комуналне делатности издаје повлашћену паркинг карту која се може користити искључиво за возило за које је ова карта и издата.

Вршилац комуналне делатности није дужан да обезбеди континуирано слободно паркинг место повлашћеним корисницима.

**Члан 18.**

Вршилац комуналне делатности може под одређеним условима одобрити резервацију паркинг места на јавном паркиралишту.

Под резервацијом паркинг места подразумева се коришћење одређеног, посебно обележеног или уређеног паркинг места на јавном паркиралишту, у временском периоду од најмање за један календарски месец.

Резервацију паркинг места на јавним паркиралиштима могу да изврше правна лица, предузетници и физичка лица.

**V НАПЛАТА ПАРКИРАЊА**

**Члан 19.**

За услугу коришћења јавних паркиралишта корисник је дужан да плати цену услуге за паркирање.

Паркирањем возила на паркинг месту, корисник започиње коришћење услуге паркирања и прихвата услове прописане овом одлуком.

Цена паркирања из става 1. овог члана утврђује се ценовником Вршиоца комуналне делатности на који претходну сагласност даје Општинско веће општине Владичин Хан.

**Члан 20.**

Наплата паркирања врши се по започетом сату или у дневном трајању, плаћањем сатне или дневне карте.

Сатна паркинг карта важи за сваки започети сат према утврђеном времену коришћења, а дневна карта важи од тренутка издавања до истог времена у првом следећем дану у коме се врши наплата паркирања.

У зонираном подручју сатна, односно дневна паркинг карта важи искључиво у оквиру одређене зоне.

**Члан 21.**

Корисник је дужан да плати цену парикарања на један од следећих начина:

* слањем SMS поруке путем мобилног телефона;
* куповином електронске паркинг карте;
* куповином паркинг карте у штампаном облику у продајним објектима и истицањем исте са тачним подацима са унутрашње стране ветробранског стакла возила.

Корисник паркиралишта може се одлучити за плаћање коришћења услуге паркирања куповином претплатне месечне, тромесечне, полугодишње и годишње карте под условима прописаним од стране вршиоца комуналне делатности.

**Члан 22.**

Корисник паркиралишта може се определити да услугу паркирања користи по започетом сату или у дневном трајању.

Корисник паркиралишта који је паркирао возило а није се определио за коришћење услуге паркирања на начин из става 1. овог члана, или је прекорачио плаћено време паркирања, дужан је да плати доплатну паркинг карту и истом се издаје налог за плаћање доплатне паркинг карте.

**Члан 23.**

Контролу наплате и коришћења паркиралишта врши овлашћени контролор вршиоца комуналне делатности, електронским путем, на основу података о регистарским таблицама паркираних возила (у даљем тексту: контролор).

Контролор приликом контроле мора да има легитимацију и да носи службено одело.

Вршилац комунале делатности одређује изглед и садржину легитимације, као и изглед службеног одела контролора.

**Члан 24.**

Налог за плаћање доплатне паркинг карте издаје овлашћени контролор и уручује га кориснику.

Када контролор није у могућности да уручи налог кориснику, причвршћује га на возилу, на предњем ветробранском стаклу, уз обавезно фотографисање.

Достављање налога за плаћање доплатне карте на начин из става 2. овог члана сматра се уредним и касније оштећење или уништење налога нема утицај на ваљаност достављања и не одлаже плаћање доплатне паркинг карте.

Вршилац комуналне делатности о издатом налогу корисника може да обавести преко свог званичног сајта, корисничког сервиса (телефона, електронске поште или непосредно на шалтеру) као и слањем SMS поруке, када за то постоје техничке могућности.

Сматра се да је корисник поступио по примљеном налогу ако је платио доплатну паркинг карту у року од 8 дана од дана издавања, на начин назначен у налогу за плаћање доплатне карте.

Ако корисник не плати доплатну карту у року из става 4. овог члана, дужан је да осим износа цене доплатне карте, у наредних 8 дана плати и стварне трошкове вршиоца комуналне делатности и законску затезну камату, на шта ће у налогу бити упозорен.

Ако корисник не поступи у складу са ставом 5. овог члана, вршилац комуналне делатности поренуће поступак принудне наплате потраживања.

**Члан 25.**

У случајевима када није могуће могуће извршити идентификацију корисника паракиралишта вршилац комуналне делатности може, ради омогућавања несметаног коришћења јавних паркиралишта, да уклони, премести возило, односно да постави уређај којим се спречава одвожење возила, по налогу надлежног органа.

Вршилац комуналне делатности има право да возило уклоњено по налогу надлежног органа задржи док му не буде исплаћено потраживање.

Уклоњена возила из став 1. овог члана која нису преузета у року од 180 дана од дана уклањања имају својство напуштене ствари у складу са законом којим се уређују својинско правни односи.

Вршилац комуналне делатности посебним актом уређује начин и поступак поступања са возилима из става 1. овог члана.

**VI ОБЕЗБЕЂИВАЊЕ КОНТИНУИТЕТА У ОБАВЉАЊУ**

**КОМУНАЛНЕ ДЕЛАТНОСТИ**

**Члан 26.**

Вршилац комуналне делатности је дужан да у средствима јавног информисања или на други погодан начин обавести кориснике комуналне услуге о планираним или очекиваним сметњама и прекидима, који ће настати или могу настати у обављању комуналне делатности управљање јавним паркиралиштима, најкасније 24 сата пре очекиваног прекида у обављању делатности.

**Члан 27.**

У случају поремећаја или прекида у обављању комуналне делатности управљање јавним паркиралиштима, услед више силе или других разлога који се нису могли предвидети, односно спречити, вршилац комуналне делатности је обавезан да одмах обавести Општинско веће општине Владичин Хан и да без одлагања, предузме мере на отклањању узрока поремећаја, односно прекида и то:

1) радно ангажује запослене на отклањању узрока поремећаја, односно разлога због којих је дошло до прекида у обављању комуналне делатности управљање јавним паркиралиштима;

2) предузме друге мере које утврди надлежни орган.

**Члан 28.**

По пријему обавештења о непланирном прекиду обављања комуналне делатности управљање јавним паркиралиштима Општинско веће је дужно да предузме следеће мере:

1) одреди ред првенства и начин обављања комуналне делатности управљање јавним паркиралиштима;

2) нареди мере за заштиту комуналних и других објеката и уређаја и имовине која је угрожена и која служи за обављање комуналне делатности управљање јавним паркиралиштима;

3) предузме мере за отклањање последица и друге потребне мере;

4) утврди разлоге и евентуалну одговорност за поремећај, односно прекид у обављању комуналне делатности, као и одговорност за накнаду учињене штете;

**Члан 29.**

У случају прекида у обављању комуналне делатности управљање јавним паркиралиштима услед штрајка, наступања непланираних и неочекиваних прекида вршилац комуналне делатности је обавезан да обезбеди минимум процеса рада и да о томе обавести Општинско веће општине Владичин Хан.

**VII ИЗЈАШЊАВАЊЕ О КВАЛИТЕТУ КОМУНАЛНЕ УСЛУГЕ**

**Члан 30.**

Вршилац комуналне делатности је дужан да обезбеди корисницима услуге законом прописане услове који омогућавају брз и ефикасан контакт у вези са изјашњавањем о квалитету пружених услуга.

Корисници услуга комуналне делатности управљање јавним паркиралиштима могу континуирано у току целе године постављати питања, примедбе и предлоге вршиоцу комуналне делатности преко његове интернет странице.

Вршилац комуналне делатности је дужан да на постављена питања, примедбе и предлоге одговори у року од 8 дана.

**Члан 31.**

Корисници услуга комуналне делатности управљање јавним паркиралиштима могу се континуирано у току целе године изјашњавати о квалитету пружених услуга преко интернет страница вршиоца комуналне делатности и општине Владичин Хан.

О резулататима изјашњавања поступиће се на начин прописан законом и подзаконским актима којим је регулисан начин и поступак изјашњавања корисника комуналних услуга.

**VIII ЗАБРАНЕ**

**Члан 32.**

На јавним паркиралиштима забрањено је:

1. паркирање возила супротно постављеном саобраћајном знаку, хоризонталној и вертикалној сигнализацији;
2. паркирање нерегистрованих возила и возила без регистрационих ознака;
3. паркирање неисправног, напуштеног или хаварисаног возила;
4. паркирање возила без одговарајуће ознаке на паркинг месту предвиђеном за особе са инвалидитетом;
5. паркирање возила без одговарауће ознаке на резервисном паркинг месту;
6. паркирање прикључног возила без сопственог погона, прикључне опреме и пољоприврених машина;
7. остављање пловних објеката, других ствари и предмета, као и коришћење паркиралишта на начин супротан намени;
8. заузимање више паркинг места једним возилом;
9. ограђивање паркинг места;
10. самовласно уређење резервисног паркинг места;
11. вршења услуге поправке или прања возила као и других радњи које доводе до прљања, оштећења или уништавања јавног паркиралишта;
12. обављати и друге радње које утичу на несметано функционисање паркирања као комуналне деалатности од општег значаја.

**IX НАДЗОР**

**Члан 33.**

Надзор над применом одредби ове одлуке врши Општинска управа општине Владичин Хан преко комуналних инспектора и комуналних редара у складу са законом.

У вршењу инспекцијског надзора комунални инспектор и комунални редари могу затражити асистенцију Полицијске управе Врање–Полицијске станице у Владичином Хану.

**Члан 34.**

Када комунални инспектор или комунални редари установе повреду одредби ове одлуке, овлашћени су да:

1) издају прекршајни налог за прекршаје прописане овом одлуком;

2) решењем наложе отклањање уочене неправилности;

3) поднесу захтев за покретање прекршајног поступка за прекршаје утврђене овом одлуком;

4) обавештавају друге надлежне органе да предузму мере из своје надлежности, за повреду прописа из њихове надлежности.

**Члан 35.**

За прекршаје прописане овом одлуком овлашћени инспектор, односно комунални редари издају прекршајни налог у складу са Законом о прекршајима.

Овлашћени инспектор и комунални редари издаће прекршајни налог уколико је прекршај откривен на један од следећих начина:

1) непосредним опажањем приликом контроле, надзора или прегледа, као и увидом у службену евиденцију надлежног органа;

2) увидом у податке који су добијени уз помоћ уређаја фотографисање, надзор или мерење;

3) приликом инспекцијског или другог надзора, прегледом документације, простора или на други законом прописан начин.

**Члан 36.**

Комунални инспектор у вршењу инспекцијског надзора, кад утврди да се омета вршење комуналне услуге или коришћење комуналних објеката остављањем возила, прикључне опреме, пољопривредних машина и пловних објеката на јавним паркиралиштима, наредиће решењем кориснику, ако је присутан да иста одмах уклони, под претњом принудног извршења.

Уколико се корисник не налази на лицу места, или одбије да уклони возило, прикључну опрему, пољопривредние машине и пловне објекте из става 1. овог члана, комунални инспектор ће их фотографисати и донети решење којим ће наложити да се иста уклоне у најкраћем могућем року, који се може одредтити и на минуте, под претњом принудног извршења.

Решење из става 2. овог члана се уручују кориснику или на погодан начин причвршћује на возило, прикључну опрему, пољопривредну машину и пловнни објекат уз назначење дана и часа када је причвршћено и тиме се сматра да је достављање уредно извршено, а накнадно оштећење, уништење или уклањање овог решења не утиче на ваљаност достављања.

Ако лице из става 1. овог члана не поступи по датом налогу, конунални инспектор ће одредити да се возило уклони о трошку корисника, на месту које је за то одређено.

Вршилац комуналне делатности посебним актом уређује висину трошкова насталих у вези са принудним уклањањем возила.

Против решења комуналног инспектора може се изјавити жалба Општинском већу општине Владичин Хан у року од 15 дана од дана достављања решења.

Жалба на решење не одлаже његово извршење.

**X КАЗНЕНЕ ОДРЕДБЕ**

**Члан 37.**

Новчаном казном у износу од 100.000,00 динара казниће се за прекршај вршилац комуналне делатности ако:

1. не обележи јавна паркиралишта, не опреми их и не одржава уређаје у складу са чланом 12. ове одлуке;

За прекршај из става 1. овог члана казниће се новчаном казном у износу од 20.000.00 динара одговорно лице код Вршиоца комуналне делатности.

**Члан 38.**

Новчаном казном у износу од 100.000,00 динара казниће се за прекршај правно лице ако:

1. користи повлашћену паркинг карту супротно одредбама члана 17. став 1. и 2. ове одлуке;
2. не поступа у складу са одредбама члана 32. ове одлуке;

За прекршај из става 1. овог члана казниће се новчаном казном у износу од 50.000.00 динара предузетник.

За прекршај из става 1. овог члана казниће се новчаном казном у износу од 20.000.00 динара одговорно лице у правном лицу.

За прекршај из става 1. овог члана казниће се новчаном казном у износу од 10.000,00 динара физичко лице.

**Члан 39.**

Новчаном казном од 10.000,00 динара казниће се за прекршај контролор, ако контролу врши супротно одредби члана 23. став 2. ове одлуке.

**XI ПРЕЛАЗНЕ И ЗАВРШНЕ ОДРЕДБЕ**

**Члан 40.**

Ова одлука ступа на снагу осмог дана од дана објављивања у „Службеном гласнику града Врања“.

**СКУПШТИНА ОПШТИНЕ ВЛАДИЧИН ХАН**

**Број: 06-162/3/24-I**

Дана: 23. децембра 2024. године

**П Р Е Д С Е Д Н И Ц А**

**Данијела Поповић**